  Анжелика Тихонова корреспондент Удмуртиысь архивлэн «Доступная генеалогия» цифра ӵектосэз ужкагазъёсын онлайн амалэн ужаны луонлык сётӥз. Табере мылкыд карисьёс ас выжы писпузэс лэсьтыны быгатозы. Со сярысь элькунысь тӧролэн но кивалтэтлэн пресс-службазы ивортӥз. Архивын ужасьёс Удмуртиысь Шор кун архивлэн но куинь муниципал архивъёслэн фондъёсысьтызы 1754-1924 аръёсысь 13 сюрс архив ужъёсты оцифровать каризы Ӵектослэн сайтаз метрика книгаосты, духовной росписьёсты, ревизской сказкаосты, 1897-тӥ арын Вятской губерниысь Глаз но Сарапул уездъёсын Россиысь калыкез нырысетӥ лыдъян-гожтон ужкагазъёсты, вордӥськон, гожтӥськон, люкиськон, кулон сярысь актовой записьёсты, похозяйственной книгаосты поттӥзы. Сайтын ужан понна регистрация ортчоно но ас кабинетэз кылдытоно. Адями сярысь ивортодэт утчан понна, солэн вордӥськем арез но интыез, гожъяськемез, кулэмез сярысь тодоно. Нимтулъя утчан сайтын уг ужа. Ивортодэт туала Удмуртилэн интывылаз улӥсь адямиос сярысь гинэ шедьтыны луоз Утчаськисьлы юрттон понна «Рекомендации» вкладка ужа. Озьы ик эрико доступын кыллись «Православные храмы Удмуртии» но «Сведения о населённых пунктах по приходам церквей» бичетъёс вылэ ссылкаос вань. Соос утчано адямилэсь улэм интыезэ но черкен герӟаны луоз, кудӥзлэн метрика книгаяз адями сярысь ивор луыны быгатэ, герӟетсэс тодыны юрттозы. Сайтэн  тодматскыны луэ. Пусъём, со дун тырыса ужалоз. Отысь ужкагазъёсты котькыӵе вакытэ учкыны луоз. Тодэ вайытом, 2020-тӥ арын Удмуртилэн кунлык нуналэзлы архивысь ньыль сюрслэсь трос ужкагазъёсты оцифровать каризы.  Тегъёс: Мерлык Ижкар Удмуртия архив  